Prins Henrik har gennem årene vakt opsigt flere gange med sine udtalelser om alt fra sin egen status i kongehuset til sit syn på børneopdragelse.

- Det gør mig vred, at jeg bliver udsat for diskrimination. Danmark, der ellers er kendt for at være en ivrig forsvarer af ligestilling mellem kønnene, er åbenbart villige til at betragte ægtemænd som mindre værd end deres koner, sagde han for eksempel i et interview med den franske avis Le Figaro i 2015.

Læs også : Prins Henrik foretrak foie gras – men følte sig som dansker

Prinsen kom i modvind allerede i 1967, hvor han lige var kommet til Danmark, da han sagde, at gifte kvinder ikke burde have fuldtidsjob.

- Efter min mening er det lykkeligt for en familie, hvis det er manden, der står for styret. Der er pligter i et hus, som kun en kvinde kan tage sig af, og som manden ikke kan overtage – børnepasning, madlavning og så videre, sagde prinsen dengang til Berlingske Tidende.